
«Եվրասիական տնտեսական միության շրջանակներում բժշկական արտադրատեսակների (բժշկական նշանակության արտադրատեսակների եւ բժշկական տեխնիկայի) շրջանառության միասնական սկզբունքների եւ կանոնների մասին» 2014 թվականի դեկտեմբերի 23-ի համաձայնագրում փոփոխություններ կատարելու մասին

Եվրասիական տնտեսական միության անդամ պետությունները, այսուհետ՝ անդամ պետություններ,
հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի վրա,
համաձայնեցին հետեւյալի մասին․

Հոդված 1
«Եվրասիական տնտեսական միության շրջանակներում բժշկական արտադրատեսակների (բժշկական նշանակության արտադրատեսակների եւ բժշկական տեխնիկայի) շրջանառության միասնական սկզբունքների եւ կանոնների մասին» 2014 թվականի դեկտեմբերի 23-ի համաձայնագրի 4-րդ հոդվածի 11-րդ կետում կատարել հետեւյալ փոփոխությունները.
«բ»	ենթակետում «անդամ պետության տարածքում» բառերը հանել.
լրացնել հետեւյալ բովանդակությամբ «ը»-«ժ» ենթակետերով.
«ը)	կոնկրետ պացիենտի կենսական ցուցանիշների համաձայն բժշկական օգնություն ցուցաբերելու համար, համապատասխան անդամ պետության օրենսդրությամբ նախատեսված կարգով, լիազորված մարմնի կողմից տրված թույլտվության հիման վրա Միության մաքսային տարածք ներմուծված բժշկական արտադրատեսակները.
թ)	Միության մաքսային տարածքից արտահանման նպատակով անդամ պետության տարածքում արտադրված եւ անդամ պետությունների տարածքներում իրացման համար չնախատեսված բժշկական արտադրատեսակները.
ժ)	այն բժշկական արտադրատեսակները, որոնք ընդհանուր փաթեթվածքով միավորված (դրանց սպառողական փաթեթվածքների պահպանման պայմանով) եւ անդամ պետության տարածքում գրանցված, այդ անդամ պետության օրենսդրությանը համապատասխան լրակազմված եւ բացառապես դրա տարածքում շրջանառության համար նախատեսված բժշկական արտադրատեսակների եւ դեղապատրաստուկների ամբողջություն են (փաթեթներ, հավաքածուներ, լրակազմեր ու դեղարկղեր)։»։

Հոդված 2
Սույն արձանագրությունը ժամանակավորապես կիրառվում է ստորագրման օրվանից 10 օրացուցային օրը լրանալուց հետո։ Այն անդամ պետության համար, որի օրենսդրությամբ չի նախատեսվում միջազգային պայմանագրերի ժամանակավոր կիրառման հնարավորություն, սույն արձանագրությունը կիրառվում է այդ անդամ պետության կողմից սույն արձանագրությունն ուժի մեջ մտնելու համար անհրաժեշտ ներպետական ընթացակարգերի կատարման օրվանից:
Սույն արձանագրությունն ուժի մեջ է մտնում սույն արձանագրությունն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարվելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից։

Կատարված է Մոսկվա քաղաքում, 2026 թվականի փետրվարի 9-ին, մեկ բնօրինակից՝ ռուսերենով։
Սույն արձանագրության բնօրինակը պահվում է Եվրասիական տնտեսական հանձնաժողովում, որը, որպես սույն արձանագրության ավանդապահ, անդամ պետություններից յուրաքանչյուրին կուղարկի դրա հաստատված պատճենը։

